ક્રમે ક્રમે ટેકનોલોજીનું જ્ઞાન ઓછું થતું જશે અને આધ્યાત્મિક પ્રગતિનું નવું મોજું પ્રસરશે તેવી આશા હું સેવી રહ્યો છું. પ્રાકૃતિક વિજ્ઞાનો અને ટેકનોલોજીના જ્ઞાનના આજના ઝડપી વિકાસને પરિણામે માનવજીવનની સાંપ્રત પેઢીના જીવન પર તેમનું ખૂબ પ્રભુત્વ છે; એટલે જ માનવજીવનનાં ભૌતિક અને આધ્યાત્મિક પાસાં વચ્ચેના સંબંધનો પ્રશ્ન ઊભો થાય છે. હું દ્રઢતાપૂર્વક, પ્રતીતિપૂર્વક, હિચકિચાહટ વિના, કે ખુલાસો કરવાની જરૂર વિના માનું છું કે માનવ આધ્યાત્મિક ચૈતન્ય છે એટલું જ નહીં પણ પંચમહાભૂતનો જીવ છે. એ જે જગતમાં જીવે છે તેને ભૌતિક અને આધ્યાત્મિક બન્ને પાસાઓ છે. એટલે ઉચ્ચતમ આધ્યાત્મિક જીવન જીવવા માટે જે ભૌતિક સાધનોની આવશ્યકતા ઉભી થાય તે મેળવી લેવા માટે એણે પ્રયત્નો કરવા જ રહ્યા.